সত্য মৈত্র ১৯২৩ সালের ৯ ফ্রেব্রুয়ারি তৎকালীন ফরিদপুর জেলায় জন্মগ্রহণ করেন। ৮ম শ্রেণিতে পড়ার সময় তিনি রাজনীতির সংস্পর্শে আসেন এবং সক্রিয়ভাবে ছাত্র রাজনীতিতে যুক্ত হন। ১৯৪০ সালে মেট্রিক পাস করে ফরিদপুর রাজেন্দ্র কলেজে ভর্তি হওয়ার মাত্র ১১ দিনের মাথায় ব্রিটিশ সাম্রাজ্যবাদ বিরোধী সংগ্রামের অভিযোগে তাকে গ্রেপ্তার করা হয়। জেলখানায় তিনি বিখ্যাত কমিউনিস্ট নেতাদের সংস্পর্শে আসেন এবং মার্কসবাদী শিক্ষা নিয়ে কমিউনিস্ট হিসেবে বেরিয়ে আসেন। এরপর থেকে অদ্যাবধি তিনি কমিউনিস্ট রাজনীতিতে সক্রিয় থেকেছেন। ১৯৪৩ সালে তিনি অবিভক্ত ভারতের কমিউনিস্ট পার্টির সদস্যপদ লাভ করেন।